สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,509.43 จุด ปรับลดลง 0.41 จุด พ่วงด้วยมูลค่าการซื้อขายรวมหนาแน่นถึง 9.3 หมื่นล้านบาท
10 พ.ย. 2559

ตลาดหุ้นไทยล่าสุดปิดการซื้อขายที่ระดับ 1,509.43 จุด ปรับลดลง 0.41 จุด พ่วงด้วยมูลค่าการซื้อขายรวมหนาแน่นถึง 9.3 หมื่นล้านบาท
* เมื่อวานตลาดหุ้นไทยผันผวนกันไปแบบสุดๆ ช่วงเช้าเปิดตลาดกันมา ถอยสู่แดนลบกันทันที โดยเฉพาะช่วงหลัง 11.00 น. เป็นต้นไปเท่านั้นแหละ
* แรงขายสาดถล่มกระจายแบบไม่มียั้งพร้อมกับกดให้พี่ SET ถอยลงมาอยู่จุดต่ำสุดของวันที่ 1,486 จุด
* แต่ภาคบ่ายกลับเป็นหนังคนละม้วน เพราะเมื่อ SET เริ่มตั้งหลักได้ ดัชนีวิ่งไล่ฟื้นตัวขึ้นมาต่อเนื่องทันที และสุดท้ายปิดเหนือระดับ 1,500 จุดและลดลงไปเพียงเล็กน้อยเท่านั้น
* ด้านกลุ่มเข้าซื้อสุทธิทางบัญชีบริษัทหลักทรัพย์กวาดซื้อมากสุด 1,776 ล้านบาท ตามด้วยรายย่อยเก็บไป 1,509 ล้านบาท ส่วนขาเทขายสุทธิ ต่างชาติสาดออก 2,629 ล้านบาท และสถาบันขายสุทธิ 656 ล้านบาท
* ตอนนี้เรียกได้ว่าเข้าใกล้สู่โค้งสุดท้ายเทศกาลประกาศงบไตรมาส 3 กันแบบเต็มที่
* ดังนั้น กลุ่มหุ้นที่ผลการดำเนินงานเด่นแต่ยังไม่ประกาศออกมา ขอให้โฟกัสเป็นพิเศษ
* เริ่มกันด้วยหุ้นแรกเลือกไปที่หุ้นเกี่ยวข้องกับสุขภาพอย่าง LPH หรือโรงพยาบาลลาดพร้าว นั่นเอง
* เพราะถือเป็นหุ้นเด่นกลุ่มโรงพยาบาลขนาดไซส์กลางที่อยู่ในช่วงการเติบโตแบบต่อเนื่อง
* โดยงบไตรมาส 3 ท่าทางพีคไม่เบา เป็นผลจากช่วงไฮซีซั่นที่มีกลุ่มลูกค้าไหลเข้าใช้บริการแน่น
* แถมเมื่อวานยังทำเซอร์ไพรส์ พลิกบวกสวนทางภาวะตลาดเข้าไปอีก งานนี้แสดงว่ามีข่าวดีไม่เบาซ่อนอยู่แน่
* หุ้นบลูชิพที่รอวิ่งระเบิดรับผลการดำเนินงานแกร่งอย่าง IVL นี่ก็น่าสนใจ
* เห็นว่าภายในวันนี้จะมีกำหนดประกาศงบไตรมาส 3 กันออกมาแบบเป็นทางการ
* โดยแวดวงการเงินคาดกันไว้ว่า น่าจะซัดกำไรโตกว่า 2,000 ล้านบาท เพิ่มขึ้นแบบ 200-300% จากช่วงปีก่อน
* ปัจจัยบวกที่ทำให้กำไรของ IVL มีโอกาสร้อนแรงเป็นผลมาจากที่บริษัทได้เข้าซื้อกิจการในช่วงที่ผ่านมา
* จึงส่งผลให้ฐานกำลังผลิตและโปรดักต์ใหม่ๆ เพิ่มขึ้นอีกมาก พร้อมกับสร้างยอดขายได้เป็นอย่างดี
* ถ้าทุกอย่างเป็นไปตามที่คาดการณ์กันไว้ นั่นหมายความว่าเพียงแค่กำไรงวด 9 เดือนแรกจะเท่ากับโตกว่าภาพรวมกำไรทั้งปี 58 ไปแล้ว
* หุ้น COM7 ไม่ทำให้ผิดหวังจริงๆ เป็นอีกหนึ่งบริษัทที่ประกาศงบไตรมาส 3 ฟาดกำไรโตถึง 90 ล้านบาท เพิ่มขึ้นร่วม 200% จากปีก่อน
* ขนาดยังไม่รับรู้ผลบวกจากการเปิดตัว iPhone 7 เข้ามา กำไรยังเติบโตได้แข็งแกร่งขนาดนี้
* ดังนั้น งวดไตรมาส 4 ที่เปิดตัววางขาย iPhone 7 กันแบบเป็นทางการ จะเสริมผลบวกให้ COM7 กันเต็มไม้เต็มมือ
* ส่วนเทรนด์ราคาหุ้นดูทรงสวยอยู่ในช่วงขาขึ้น ท่าทางอีกไม่นานได้ลุ้นปะทะแนวต้านใหม่กันแน่
* หุ้น TFG หนึ่งในหุ้นเด่นเทิร์นอะราวด์ของงวดปี 59 ประกาศงบไตรมาส 3 ด้วยการพลิกกำไรสูงถึง 531 ล้านบาท
* พร้อมกับหนุนนำให้งวด 9 เดือนแรกโชว์กำไรไปถึง 1,403 ล้านบาท
* แบบนี้สเต็ปต่อไปน่าจับตาถึงการจ่ายปันผล เพราะเมื่อจบไตรมาส 3 ฟาดกำไรอีกกว่า 500 ล้านบาท นั่นทำให้ตัวขาดทุนสะสมที่เคยแบกกันไว้อยู่ใกล้หมดลงแล้ว
* ปิดท้ายด้วยหุ้นพี่ใหญ่ประจำบ้าน PTT เพราะถ้าดูจากงบตัวกลุ่มบริษัทลูกทั้งหลายที่ประกาศกันออกมา
* ไม่ว่าจะเป็นลูกคนโต PTTEP รวมถึง TOP-IRPC-GPSC-PTTGC ล้วนพาเหรดโชว์กำไรโตแรงทั้งสิ้น
* ทำให้หุ้นแม่ PTT ได้รับส่วนแบ่งกำไรจากบริษัทลูกกันไปแบบเต็มๆ ขณะที่ตัวธุรกิจหลักของปตท. เองก็ยังแข็งแกร่งไม่เบาเช่นกัน
* ดังนั้น จึงถึงคิวแล้วที่ PTT จะประกาศผลการดำเนินงานกันออกมา ซึ่งตามกำหนดการจะแจ้งเป็นทางการภายในสัปดาห์นี้ ใครที่มีหุ้นอยู่ห้ามลืมติดตามความเคลื่อนไหวเด็ดขาด 